Document ID: 32013R0035

32013R0035
L 025/49
SLUŽBENI LIST EUROPSKE UNIJE
UREDBA KOMISIJE (EU) br. 35/2013
od 18. siječnja 2013.
o izmjeni priloga II. i III. Uredbi (EZ) br. 396/2005 Europskog parlamenta i Vijeća s obzirom na maksimalne razine ostataka za dimetomorf, indoksakarb, piraklostrobin i trifloksistrobin u ili na određenim proizvodima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a),
budući da:
(1)
U Prilogu II. i dijelu B Priloga III. Uredbi (EZ) br. 396/2005 utvrđene su maksimalne razine ostataka (MRLs) za indoksakarb, piraklostrobin i trifloksistrobin. Maksimalne razine ostataka za dimetomorf utvrđene su u dijelu A Priloga III. Uredbi (EZ) br. 396/2005.
(2)
U sklopu postupka radi odobrenja sredstva za zaštitu bilja koje sadrži aktivnu tvar dimetomorf na lisnatim kupusnjačama, endiviji, vrtnoj grbici i barici, na temelju članka 6. stavka 1. Uredbe (EZ) br. 396/2005 bio je podnesen zahtjev za izmjenama postojećih MRO-ova.
(3)
Što se tiče indoksakarba, takav je zahtjev bio podnesen za jagode, maline, kineski kupus, matovilac, endiviju, cikoriju, grah s mahunama, kardu, komorač, rabarbaru i soju. Što se tiče piraklostrobina, takav je zahtjev bio podnesen za lisnate kupusnjače, slatki kukuruz, kukuruz, proso i sirak. Što se tiče trifloksistrobina, takav je zahtjev bio podnesen za mladi luk i artičoke.
(4)
U skladu s člankom 6. stavcima 2. i 4. Uredbe (EZ) br. 396/2005 bio je podnesen zahtjev za dimetomorf na kupusnjačama koje cvjetaju, kupusnjačama glavaticama, salati, celeru, češnjaku, crvenom luku i luku kozjaku. Podnositelj zahtjeva tvrdi da zbog odobrene uporabe dimetomorfa na tim kulturama u Sjedinjenim Američkim Državama i Kanadi ostaci prelaze maksimalne razine ostataka iz Uredbe (EZ) br. 396/2005 te da je radi izbjegavanja trgovinskih prepreka uvozu tih kultura potrebno povisiti MRL-ove.
(5)
U skladu s člankom 8. Uredbe (EZ) br. 396/2005, ove su zahtjeve ocijenile dotične države članice i Komisiji dostavile izvješća o ocjenama.
(6)
Europska agencija za sigurnost hrane, dalje u tekstu „Agencija”, ocijenila je zahtjeve i izvješća o ocjenama, posebno ispitujući opasnosti za potrošača i, prema potrebi, za životinje, te je iznijela obrazložena mišljenja o predloženim MRL-ovima (2). Ova je mišljenja dostavila Komisiji i državama članicama, te ih učinila dostupnim javnosti.
(7)
U svojim obrazloženim mišljenjima Agencija je zaključila da su za uporabu dimetomorfa na kupusnjačama koje cvjetaju dostavljeni dostatni podaci za određivanje novog MRL-a samo za brokulu. Što se tiče indoksakarba na endiviji i soji, dostavljeni podaci ne ukazuju na potrebu za izmjenom postojećih MRL-ova. Dostavljeni podaci za cikoriju nisu dostatni za određivanje novog MRL-a. Što se tiče uporabe piraklostrobina na slatkom kukuruzu, dostavljeni podaci nisu dostatni za određivanje novog MRL-a.
(8)
Što se tiče uporabe dimetomorfa na vrtnoj grbici i barici, nije potrebna nikakva izmjena MRL-a budući da su razine utvrđene u dijelu A Priloga III. Uredbi (EZ) br. 396/2005 identične zahtijevanima. Što se tiče uporabe piraklostrobina na kukuruzu, prosu i sirku, nije potrebna nikakva izmjena MRL-a budući da su razine utvrđene u Prilogu II. Uredbi (EZ) br. 396/2005 identične zahtijevanima.
(9)
Što se tiče svih ostalih zahtjeva, Agencija je zaključila da su svi zahtjevi s obzirom na podatke ispunjeni i da su izmjene MRL-ova koje su zatražili podnositelji prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Ni kod izlaganja ovim tvarima tijekom čitavog životnog vijeka konzumiranjem svih prehrambenih proizvoda koji mogu sadržavati ove tvari, niti kod kratkoročnog izlaganja zbog prekomjernog konzumiranja relevantnih kultura i proizvoda, nije bila utvrđena opasnost od toga da su prihvatljivi dnevni unos (PDU) ili akutna referentna doza (ARD) premašeni.
(10)
Na temelju obrazloženih mišljenja Agencije i uzimajući u obzir faktore relevantne za pitanje koje se razmatra, odgovarajuće izmjene MRL-ova ispunjavaju zahtjeve članka 14. stavka 2. Uredbe (EZ) br. 396/2005.
(11)
Uredbu (EZ) br. 396/2005 treba stoga na odgovarajući način izmijeniti.
(12)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, te im se nisu usprotivili ni Europski parlament ni Vijeće,
DONIJELA JE OVU UREDBU:
Članak 1.
Prilozi II. i III. Uredbi (EZ) br. 396/2005 izmjenjuju se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba cijelosti obvezujuća i izravno se primjenjuje u svim državama članicama.
Sastavljeno u Bruxellesu 18. siječnja 2013.

Labels: 0
17
20
6